钦定古今图书集成/理学汇编/文学典/第053卷 > 元结
## 钦定古今图书集成/理学汇编/文学典/第053卷 > 元结

按《唐书》本传：“元结，后魏常山王遵十五代孙。曾祖仁
基，字惟固，从太宗征辽东，以功赐宜君田二十顷，辽
口马牝牡各五十，拜宁塞令，袭常山公。祖亨，字利贞，
美姿仪，尝曰：‘我承王公馀烈，鹰犬声乐是习，当以儒
学易之’。霍王元轨闻其名，辟参军事。父延祖三岁而

“人生衣食，可适饥饱，不宜复有所须。每灌畦掇薪，以
为有生之役，过此吾不思也。”安禄山反，召结戒曰：“而
曹逢世多故，不得自安山林，勉树名节，无近羞辱云。”
卒，年七十六，门人私谥曰太先生。结少不羁，十七乃
折节向学，事元德秀。天宝十二载举进士。礼部侍郎
阳浚见其文，曰：“一第慁子耳，有司得子是赖。”果擢上
第。复举制科。会天下乱，沈浮人间。国子司业苏源明
见肃宗，问天下士，荐结可用。时史思明攻河阳，帝将
幸河东，召结诣京师，问所欲言。结自以始见轩陛，拘
忌讳，恐言不悉情，乃上《时议》三篇。其一曰：《议者问》往
年逆贼东穷海，南淮、“汉，西抵函、秦，北彻幽都，丑徒狼
扈，在四方者几百万，当时之祸可谓剧而人心危矣。
天子独以匹马至灵武，合弱旅，鉏彊寇师，及渭西，曾
不逾时，摧锐攘凶，复两京，收河南州县，何其易邪！乃
今河北奸逆不尽，山林江湖亡命尚多，盗贼数犯州
县，百姓转徙，踵系不绝。将士临敌而奔，贤人君子遁
逃不出。陛下往在灵武、凤翔，无今日胜兵而能杀敌，
无今日检禁而无亡命，无今日威令而盗贼不作，无
今日财用而百姓不流，无今日爵赏而士不散，无今
日朝廷而贤者思仕，何哉？将天子能以危为安，而忍
以未安忘危邪？”对曰：“此非难言之。前日天子恨愧陵
庙，为羯逆伤污，愤怅上皇南幸巴、蜀，隐悼宗戚见诛，
侧身勤劳，不惮亲抚士卒，与人权位，信而不疑，渴闻
忠直，过弗讳改，此以弱制强，以危取安之繇也。”今天
子重城深宫，燕和而居；凝冕大昕，缨佩而朝；大官具
味，视时而献；太常备乐，和声以荐；国机军务，参筹乃
敢进，百姓疾苦，时有不闻，厩刍良马，宫籍美女，舆服
礼物，休符瑞谍，日月充备。“朝廷歌颂，盛德大业，听而
不厌，四方贡赋，争上尤异，谐臣顐官，怡愉天颜，文武
大臣至于庶官，皆权赏逾望，此所以不能以强制弱，
以未安忘危。若陛下视今日之安，能如灵武时，何寇
盗强弱可言哉！”其二曰：“议者曰：‘吾闻士人共自谋，昔
我奉天子，拒凶逆，胜则国家两全，不胜则两亡，故生
死决于战，是非极于谏’。”今吾名位重，财货足，爵赏厚，
勤劳已极，外无仇雠害我，内无穷贱迫我，何苦当锋
刃以近死，忤人主以近祸乎！又闻曰：“吾州里有病父
老母孤兄寡嫂，皆力役乞丐，冻馁不足，况于死者，人
谁哀之？”又闻曰：“天下残破，苍生危窘，受赋与役者皆
寡弱贫独，流亡死徙，悲忧道路，盖亦极矣。天下安，我
等岂无畎亩自处？若不安我，不复以忠义仁信方直
死矣。人且如此，奈何？”对曰：“国家非欲其然，盖失于太
明、太信耳。夫太明则见其内情，将藏内情则罔惑生，
不能令必信，信可必矣。而太信之中，至奸尤恶之如
此，遂使朝廷亡公直，天下失忠信，苍生益冤结。将欲
治之，能无端由？吾等议于野，又何所及？”其三曰：议者
曰“陛下思安苍生，灭奸逆，图太平，劳心悉精，于今四
年，说者异之，何哉？”对曰：“如天子所思，说者所异，非不
知之。凡有诏令丁宁，事皆不行，空言一再，颇类谐戏。
今有仁恤之令，忧勤之诰，人皆族立党语，指而议之。”
天子不知其然，以为言虽不行，犹足以劝彼，沮劝在
乎明审均当而“必行也。天子能行已言之令，必将来
之法，杂傜弊制，拘忌烦令一切蠲荡。任天下贤士，屏
斥小人，然后推仁信威令，谨行不惑，此帝王常道，何
为不及？”帝悦曰：“卿能破朕忧。”擢右金吾兵曹参军，摄
监察御史，为山南西道节度参谋。募义士于唐、邓、汝、
蔡，降剧贼五千。瘗战死，露胔于泌南，名曰《哀丘》。史思
明乱，帝将亲征，结建言贼锐不可与争，宜折以谋。帝
善之，因命发宛、叶军，挫贼南锋。结屯泌阳守险，全十
五城。以讨贼功，迁监察御史里行。荆南节度使吕𬤇
请益兵拒贼，帝进结水部员外郎，佐𬤇府，又参山南
东道来瑱府。时有父母随子在军者，结说瑱曰：“孝而
仁者可与言忠，信而勇者可以全义。渠有责其忠信
义勇，而不劝之孝慈邪？将士父母宜给以衣食，则义
有所存矣。”瑱纳之。瑱诛，结摄领府事。会代宗立，固辞，
丐侍亲，归樊上，授著作郎。益著书，作《自释》曰：河南元
氏望也。结，元子名也。次山，结字也。世业载国史，世系
在家谍。少居商馀山，著《元子》十篇，故以元子为称。天
下兵兴，逃乱入猗玗洞，始称猗玗子。后家瀼滨，乃自
称浪士。及有官，人以为浪者，亦漫为官乎，呼为漫郎。
既客樊上，漫遂显。樊左右皆渔者，少长相戏，更曰聱
叟。彼诮以聱者，为其不相从听，不相钩加，带笭箵而
尽船，独聱齖而挥车。酒徒得此，又曰：“公之漫，其犹聱
乎？公守著作，不带笭箵乎？又漫浪于人间，得非聱齖
乎？公漫久矣，可以漫为叟。”於戏！吾不从听于时俗，不
钩加于当世，谁是聱者？吾欲从之。彼聱叟不惭带乎
笭箵，吾又安能薄乎著作？彼聱叟不羞聱齖于邻里，
吾又安能惭漫浪于人间？取而醉人议，当以漫叟为
称。直荒浪其情性，诞漫其所为，使人知无所存有，无
所将待。乃为语曰：“能带笭箵，全独而保生；能学聱齖？
保宗而全家聱也如此，漫乎非邪？”久之，拜道州刺史初，西原蛮掠居人数万，去遗户裁四千，诸使调发符
牒二百函，结以人困甚，不忍加赋，即上言：“臣州为贼
焚破，粮储、屋宅、男女、牛马几尽。今百姓十不一在，耄
孺骚离，未有所安。岭南诸州，寇盗不尽，得守捉候望
四十馀屯，一有不靖，湖南且乱。请免百姓所负租税
及租庸使和市杂物十三万缗。”帝许之。明年，租庸使
索上供十万缗，结又奏：“岁正租庸外，所率宜以时增
减。”诏可。结为民营舍给田，免徭役，流亡归者万馀。进
授容管经略使，身谕蛮豪，绥定八州。会母丧，人皆诣
节度府请留，加左金吾卫将军，民乐其教，至立石颂
德。罢还京师。卒，年五十。赠礼部侍郎。